
Fellingstillatelse på jerv i deler av Tolga og Tynset kommuner
Det vises til søknad av 18.8.2004 fra Tynset beitelag, Magnilldalen og Gjera-Busjødalen beitelag om fellingstillatelse på jerv.

Bakgrunn:

Det er dokumentert av Statens naturoppsyn at jerv har forvoldt skader på sau i beiteområdene i Magnilldalen/Gjera-Busjødalen. Til nå er 15 skadetilfeller dokumentert forårsaket av jerv innenfor de aktuelle beiteområdet. Alle skadene er dokumentert tatt i løpet av den siste uka 

Generelt:

I henhold til § 3 i forskrift fastsatt ved Kgl. res. av 30. juni 2000 om forvaltning av bjørn, jerv, ulv og gaupe kan Direktoratet for naturforvaltning treffe vedtak om felling av bjørn, jerv, ulv eller gaupe av eget tiltak eller etter søknad. Fylkesmannen kan på samme vilkår treffe vedtak om felling av gaupe. Forskriften er hjemlet i viltlovens § 12.

For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 3. juni 2004 gitt fylkesmennene og enkelte kommuner myndighet til å forvalte et antall betingede fellingstillatelser. Når det gjelder jerv, er fylkesmannen i Hedmark gitt myndighet til å forvalte fellingstillatelse på inntil 3 jerver i perioden 3.6.2004-15.2.2005. En jerv ble skutt på fellingstillatelse i Folldal den 6.8.04.

Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriftens formålsparagraf (§1) fremgår det at: 


”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Det er registrert til sammen 15 skadetilfeller som er dokumentert forårsaket av jerv eller innenfor områdene til Tynset saubeitelag, Gjera-Busjødalen og Bratthøa sauhamnelag. 

De aktuelle områdene er viktige beiteområder, da ca 5500 sau er sluppet på beite her. Fylkesmannen anser at på dette tidspunkt i beitesesongen er det ikke økonomiske ressurser til eller praktisk gjennomførbart å iverksette andre forebyggende tiltak (som for eksempel tidlig sanking) som i tilstrekkelig grad kan forhindre ytterligere skade i dette området. Ut fra hensynet til beitedyr, områdets betydning som beitemark og skadenes omfang og utvikling, anser fylkesmannen at det er hensiktsmessig å iverksette fellingstillatelse på en jerv i dette området nå. 

Konklusjon:

Ut fra skadeomfang, skadeforløp og en vektlegging av potensialet for framtidige skader, finner fylkesmannen å tillate iverksetting av skadefelling på en (1) jerv innenfor et nærmere avgrenset område og tidsrom som framgår av vilkårene for tillatelsen. Tolga kommune får ansvaret for å lede gjennomføringen av fellingsforsøket.

Følgende vilkår er knyttet til fellingstillatelsen:

1.  Fellingsområdet har følgende avgrensning: 

Lona fra Lonåsmoen til Bratthøvollen – Austelva til kommunegrensa mellom Os og Tolga – kommunegrense nordover til grense mellom Tynset, Tolga og Os – kommunegrense Tolga/Tynset sørvestover til denne krysser Ya – Ya vestover til Yset – riksvei 3 sørover til Lonåsmoen.

2.  Fellingstillatelsen gjelder for tidsrommet onsdag 18.8.2004 kl. 16.00 til onsdag 25.8.2004 kl 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av jerv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen kunne vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt av kommunene som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket. Tolga kommune er ansvarlig for gjennomføring av fellingsforsøket.

4.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket.

5.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 3.6.2004. Kopi av dette brevet følger vedlagt. Brevets innhold skal være kjent for deltakerne på fellingslaget.

6.  Jerv som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted avklares med fylkesmannen. 

7.  Fellingsstedet skal kunne påvises dersom fylkesmannen krever dette.

8.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

9.  Med hensyn til bruk av løs hund under forsøk på felling, må det søkes kommunen om evt. dispensasjon fra båndtvangsregelen etter hundeloven av 4. juli 2003 nr 74.

10.  Den som sårer jerv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

11.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med jerv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 

970 29840. 

12.  Fylkesmannen kan til enhver tid endre en eller flere av vilkårene. For øvrig gjelder de vilkår som framgår av brev datert 3.6.2004 fra Direktoratet for naturforvaltning.

Dersom jerv skadeskytes eller felles, skal det gis melding direkte til en av rovviltkonsulentene Erling Maartmann - tlf. 481 12070 eller Kristine Schneede – tlf. 950 55799 hvis det ikke oppnås kontakt via vakttelefonen. 

Søknaden er behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000.

Vedtaket kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

	Jørn Berg e.f
	Kristine Schneede

	seksjonssjef
	rovviltkonsulent


Vedlegg:
Direktoratets brev av 3.6.2004.


Melding om rett til å klage på forvaltningsvedtak

Kopi:

Tynset kommune 

Lensmannen i Tolga 

Lensmannen i Tynset

Direktoratet for naturforvaltning

Statens naturoppsyn, Evenstad, 2480 Koppang



Tynset saubeitelag, v/Per Erik Oldertrøen, 2500 Tynset



Gjera-Busjødalen hamnelag, v/Mari Trøan, 2542 Vingelen



Bratthøa Sauhamnelag, v/Odd Rune Enget, 2542 Vingelen

ØK

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR

